KIRJALLINEN KYSYMYS E-1489/00

esittäjä(t): Erik Meijer (GUE/NGL) komissiolle

(11. toukokuuta 2000)

Aihe: Nopeasti kasvavien jättilohien tuottamisen ja myymisen salliminen ihmisten ravinnoksi

1. Alankomaalaisessa päivälehdessä Trouw 20. huhtikuuta 2000 ilmestyneen artikkelin mukaan on yhdysvaltalainen yritys AF Protein tehnyt jo vuosia työtä tuottaakseen lohen, joka geneettisesti muunnetun hormonin ansiosta kasvaa kymmenen kertaa nopeammin ja painaa viisi kertaa enemmän kuin luonnossa kasvanut lajitoverinsa ja että kyseiset lohet ovat ensimmäiset geenisiirroilla tuotetut eläimet, joiden arvellaan soveltuvan ihmisravinnoksi. Onko komissio tietoinen tästä kehityksestä?

2. Onko komissio tietoinen, että AF Protein aikoo tuoda ensimmäisessä kysymyksessä mainitun tuotteen markkinoille vuoden 2000 lopussa?

3. Onko komissio yhtä mieltä kyseisessä artikkelissa lainattujen asiantuntijoiden kanssa, jotka katsovat, että muut yritykset ovat luopuneet vastaavanlaisista hankkeista jo viisi vuotta sitten, ja että kalat ovat jo muutenkin nopeimmin kasvava eläinlaji, ja että tuloksena voi olla samankaltaisia ongelmia kuin nyt esiintyy tehosikataloudessa ja siipikarjataloudessa, ja että ei ole syytä kasvattaa suurempia kaloja, ja että suurin osa kuluttajista ei kaipaa sen kaltaisia tuotteita, ja että Skotlannissa on jo esiintynyt paljon vastustusta tämän tapaista kasvatusmenetelmää kohtaan, ja että kyse on vain yrityksestä päihittää kilpailijat tuotteella, joka on laadullisesti huonompi mutta edullisempi?

4. Yhtyykö komissio käsitykseeni, jonka mukaan kyseisten kalojen olemassaolo ei ole toivottavaa jo senkin vuoksi, että luonnollisia elinympäristöjä on suojeltava tuntemattomia ominaisuuksia omaavilta uusilta tulokkailta, ei vain siksi, että ne voivat päästä karkuun, jos niitä kasvatetaan amerikkalaiseen tapaan vesissä, joista on suora yhteys mereen, järveen tai jokeen, vaan myös inhimillisten virheiden tai vahingonteon seurauksena, ja että siksi niitä ei jo GMO-direktiivin 90/220/ETY(1) perusteellakaan voida hyväksyä?

5. Miten asianomainen yritys on voinut tehdä sen johtopäätöksen, että nykyisen EU- ja/tai kansallisen lainsäädännön mukaan kyseisenlaisia kaloja voidaan tuoda eurooppalaisille markkinoille?

6. Miten komissio aikoo estää sen, että kyseistä tuotetta aletaan myydä?

(1) EYVL L 117, 8.5.1990, s. 15.

David Byrnen komission puolesta antama vastaus

(28. heinäkuuta 2000)

1. Komissio on tietoinen siitä, että useissa lehdissä on julkaistu geenimuunneltua lohta käsitteleviä artikkeleja. Nopeasti kasvavan lohen kehittelyssä on näköjään päästy sellaiselle asteelle, että sen käyttö kaupallisiin tarkoituksin on mahdollista.

2. Tällaisen kalan ja siitä kehitettyjen tuotteiden käyttö ihmisravintona kuuluisi uuselintarvikkeista ja elintarvikkeiden uusista ainesosista 27 päivänä tammikuuta 1997 annetun parlamentin ja neuvoston asetuksen (EY) N:o 258/97(1) soveltamisalaan. Kalaa olisi arvioitava useiden kuukausien ajan. Koska hakemusta ei toistaiseksi ole esitetty, lupaa ei myönnetä tänä vuonna.

3. Komissio on tietoinen sitä, että joitakin vuosia sitten monet eurooppalaiset järjestöt ja yhtiöt ilmaisivat vastustavansa jyrkästi geenitekniikan käyttöä kalankasvatuksessa.

4. Arvoisan parlamentin jäsenen mainitsemat luonnollisten elinympäristöjen suojeluun liittyvät ongelmat eivät kuulu uuselintarvikkeiden alaan.

Geneettisesti muunneltujen organismien tarkoituksellisesta levittämisestä ympäristöön 23 päivänä huhtikuuta 1990 annetussa neuvoston direktiivissä 90/220/ETY käsitellään geneettisesti muunneltujen organismien levittämistä sekä koetarkoituksessa että kaupallisina tuotteina, ja sen alaan voisi myös kuulua kasvuhormonilla käsitellyn lohen mahdollinen levittäminen. Levittämisen edellytyksenä on, että ihmisten terveydelle ja ympäristölle aiheutuvat riskit arvioidaan erikseen kussakin tapauksessa. Lupa myönnetään vain silloin, kun ei ole mitään syytä uskoa levittämisen vahingoittavan ihmisten terveyttä tai ympäristöä luvassa ilmoitetulla tavalla.

Tähän mennessä ei ole tullut lupahakemuksia geenimuunnellun lohen levittämisestä kaupallisena tuotteena direktiivin 90/220/ETY mukaisesti, eikä siihen ole myönnetty lupia. Komissio ei myöskään ole saanut jäsenvaltioilta yhteenvetoilmoituksia geenimuunnellun lohen levittämisestä koetarkoituksessa direktiivin mukaisesti.

5. Kaikki elintarvikkeet ja niiden ainesosat, jotka koostuvat geneettisesti muunnelluista organismeista tai sisältävät niitä, samoin kuin niistä kehitellyt ruoka-aineet, jotka eivät enää sisällä geneettisesti muunneltuja organismeja, kuuluvat uuselintarvikkeista annetun asetuksen soveltamisalaan, paitsi jos niitä oli yhteisön markkinoilla merkittävässä määrin jo ennen asetuksen voimaantuloa. Asetus sallii uuselintarvikkeiden markkinoille saattamisen vasta luvan myöntämisen jälkeen.

6. Mikäli hakemus jätetään, päätös kyseisen kalan markkinoille saattamisesta tehdään ottaen huomioon asiaa koskeva lainsäädäntö, erityisesti asetus uuselintarvikkeista.

(1) EYVL L 43, 14.2.1997.